Салават күперен күрергә хыялланасың икән, яңгыр астында калудан курыкма. (Долли Партон)

Дөрестән дә, укытучы хезмәте нәтиҗәсен бер мәлдә, бүген яки иртәгә күреп булмый. Салават күперен күрер өчен бик күп еллар үзеңне кызганмыйча, бирелеп эшләргә кирәк.

Менә мин дә, укучыларымның җиңүләренә шатланып, авырлыклар булганда ярдәм итеп, 19 ел үткәнен сизми дә калганмын. Әле кичә генә Тәтеш педагогика училищесын бетереп, курка-курка Казанның зур, якты мәктәбенә аяк бастым кебек. Әйе, әле ул вакытларда татар теле дәреслекләре дә, татар телен укыту системасы да хәзерге кебек камил түгел иде. Иң мөһиме – татар телен белү һәм балаларны ярату иде.

Бөек кытай философы Конфуций әйткәнчә, “Дөнья үзгәрә һәм эзлексез үзгәрешләрдән дә даимирәк нәрсә юк”. Инде ул вакытлардан белем бирү системасы да бик нык үзгәрде. Балалар да күпкә активрак һәм белемлерәк. Хәзерге алга киткән яңа технологияләр заманында, балаларның игътибарын 45 минут үзеңә җәлеп итү, укытучыдан зур тырышлык һәм иҗади эшчәнлек таләп итә. Укытучы да заманнан калышмаска тырыша. Менә шул проблемаларны күз алдында тотып, мин методик темамны да “ Татар теле дәресләрендә укучыларның коммуникатив компетенциясен үстерүдә кулланыла торган алымнар һәм ысуллар” дип билгеләдем.

Коммуникатив компетенция укучыларның аралаша белү осталыгы, билгеле күләмдә тел байлыгына ия булуын, эзлекле фикерләү сәләтен, сөйләм күнекмәләренә ия булуны күзаллый.

**Максатым** – укучыларны татар телен өйрәнүгә кызыксындырып, туган телебезнең матурлыгы, аның аһәңлеге, бай әдәби мирасыбыз белән таныштырып кына калмыйча, аларны татарча матур итеп сөйләшергә, үз фикереңне әйтергә, сәнгатьле итеп әдәби әсәрләрне укырга, андагы геройларның характерын, язучы әйтергә теләгән фикерне табарга өйрәтү, үз милләтең өчен горурлык хисләре тәрбияләү.

Дәүләт стандартлары таләпләреннән чыгып, мин үз эшчәнлегемдә түбәндәге **бурычларны** куйдым:

Укучыларны үз фикерләрен татар телендә дөрес һәм матур итеп әйтеп бирә белергә өйрәтү.

Укучыларның иҗади көчен, танып-белү сәләтләрен үстерү һәм мөстәкыйль эшләү күнекмәләрен булдыру.

Хезмәттәшлек нигезендә төрле яклап камил, иҗади үсешкә сәләтле, толерант, компетентлы шәхес тәрбияләү.

Алынган белемне һәм осталыкны тормышта максатчан кулланырга өйрәтү.

Алда әйтелгән бурычларны тормышка ашыру өчен, яңа, заманча технологияләргә игътибар итәм, аларны куллану укучыларның белемнәрен күтәрүгә ярдәм итә, укучыларның мөстәкыйль эшләү сәләтен үстерә, үз-үзенә ышанычын арттыра, татар телен өйрәнүгә кызыксыну уята һәм туган илен яратучы, аның киләчәген кайгыртучы шәхес буларак тәрбияли.

Дәресләремдә укучыларның эшчәнлеген активлаштыруга, хезмәттәшлеккә нигезләнгән педагогик технологияләр кулланам:

- интерактив технологияләр;

- коммуникатив технологияләр;

- информацион технологияләр;

- уен технологиясе.

Татар теле дәресләрендә төрледән- төрле эшкә җәлеп итү – укучыларның фикерләвен, сөйләмен һәм рухи үсешен тәэмин итү белем бирүнең төп максаты. Шуңа күрә балаларның күңел биреп укуларында, мөстәкыйль рәвештә белем үзләштерүләрендә, аларның кызыксынуларын үстерүдә төрле алымнар һәм чаралар кулланырга, дәреснең эчтәлеген төрлеләндерергә тырышам. Традицион методлар белән беррәттән заман таләпләренә туры килә торган Сингапур методикасыннан да төрле алымнарны дәресемдә куллана башладым. Бу алымнар методик темамны тормышка ашырырга ярдәм итәләр. Төрле эш ысулын куллану балаларга да ошый, чөнки бу балаларның бердәмлегенә китерә. Дәрестә укучылар актив, аларның кызыксынучанлыгы арта, аралаша белү күнекмәләре үсә. Тагын бер үзенчәлекле ягы шунда: оялып торучы укучыларның да үз фикерен әйтергә менә дигән мөмкинчелеге туа. Күп вакыт укытучы дәрестә берничә баладан гына сорарга өлгерсә, әлеге методика дәрес барышында сыйныфтагы бар укучының да белемен билгеләргә мөмкинлек тудыра.

Җәмгыятебез үзгәрешләр чоры кичерә. Икътисадта, тормышыбызның башка күп кенә өлкәләрендә югары технологияләр кулланыла. Ләкин рухи – әхлакый яктан алга китеш юк, күп кенә яшьләрнең әхлаклылык дәрәҗәсе түбәнәя бара. Соңгы елларда илдәге кыенлыклар, интернет тәэсире, төрле тискәре күренешләр яшьләргә нык йогынты ясый.

“Акылның акылы әдәп белән”, - дип юкка гына әйтми халкыбыз.

Миңа укучыларым белән бергәләп Ә.Еники, Г. Әпсәлямов һ.б. язучылар әсәрләрен уку ошый. К Насыйри, Р.Фәхреттдинның тәрбия кагыйдәсе, дәресләре буенча әңгәмәләр укучыларга намуслы, әдәпле булуның кеше өчен никадәр кирәклегенә төшенергә ярдәм итәләр. Укучыларны үзара, өлкәннәр белән дә аралашырга өйрәтү – аеруча мөһим. Моның өчен ата-аналар белән бергә кичәләр, класстан тыш чаралар, экскурсияләр, театрларга сәяхәт, сыйныф сәгатьләре үткәрү ярдәм итә. Мондый чаралар ата-аналарга балаларын, аларның холык-гадәтләрен, сәләт- осталыкларын гадәти булмаган шартларда якынрак белергә, балага тәрбия бирү, ярдәм күрсәтү мәсьәләләрен ачыкларга мөмкинлек тудыра. Бала шәхесендә төрле күнекмәләр үстерә, чикләнгән вакыт шартларында җитесезлек, зирәклек сыйфатлары тәрбияли, аны түземле, мәрхәмәтле, аралашучан булырга, хезмәттәшлеккә өйрәтә.

Әлеге технологияләрне куллану минем эшемне системага салырга, югары нәтиҗәләргә ирешергә мөмкинлек бирә.

Тәҗрибә уртаклашу һөнәри осталыкны үстерүдә мөһим урын тота. Мәктәбебездә республика һәм шәһәр күләмендә семинарлар уздырылды.

|  |  |  |
| --- | --- | --- |
| Май, 2012 ел | Район күләмендәге семинар | “ФГОСны гамәлгә кертү шартларында татар телен һәм әдәбиятын укытуда яңалыклар” |
| 28 февраль 2013 ел | Шәһәр күләмендәге семинар | “Сәләтле балалар белән эшләү” |
| 26 ноябрь 2013 ел | Шәһәр күләмендәге семинар | Сингапур методикасын кулланып 5 нче сыйныфта “Иҗек калыплары”. |
| 9 сентябрь 2014 ел | Республика күләмендәге семинар | Татар теле дәресе. 6нчы сыйныф.  “ Сүзнең язылышы һәм әйтелеше, мәгънәле кисәкләре” |

Икенче буын Федераль белем бирү стандартлары укучыларга белем бирүне генә түгел, ә аларның сәләтләрен дә үстерүне максат итеп куя. Хәзерге заман таләбе – укучының сәләтен үстереп, үзендә рухи-әхлакый сыйфатларны булдырган иҗади шәхес итеп тәрбияләү. Татар теле һәм әдәбияты укытучысы буларак, мин һәрдаим иҗатка сәләтле укучылар белән эшлим.Укучыларның нәфис сүз сөйләү өлкәсендәге осталыкларын үстерәм. Мәктәбебездә шигырь сөйләүчеләр бәйгесе үткәрәбез. Сәләтле укучыларны районкүләм ярышларга алып барабыз. Мәсәлән, минем укучым Солтанова Регина ике ел Тукай шигырьләре бәйгесендә 2нче урыннар алды.

Дәресләрдән тыш үткәрелә торган “Беренче адымнар” дигән түгәрәктә укучыларым белән олимпиадаларга әзерләнәбез. Моның нәтиҗәсе булып

һәр ел саен татар теле һәм әдәбиятыннан үткәрелә торган муниципаль тур олимпиадасында җиңүче һәм призлы урыннар бар:

|  |  |  |
| --- | --- | --- |
| Уку еллары | Татар теле | Әдәбият |
| 2010-2011 | Вафина Регина, Хайретдинова Айгөл- призлы урыннар | Вафина Регина - призлы урын |
| 2011-2012 | Вафина Регина - призлы урын | Вафина Регина -җиңүче |
| 2012-2013 | Хамидуллина Гүзәл, Солтанова Регина - призлы урыннар | Хамидуллина Гүзәл - призлы урын |
| 2013-2014 | Хамидуллина Гүзәл- призлы урын | Хамидуллина Гүзәл - призлы урын |
| 2014-2015 | Солтанова Регина - призлы урын | - |

Инде менә дүртенче ел Республика күләм олимипиадасына барырга әзерләнәбез.

Татар теле буенча КФУ үткәргән предмет олимпиадаларында катнашып укучыларым сертификатлар алалар. Конференцияләрдә, “Зирәк тиен”, “Татар кызы” конкурсларында актив катнашабыз.

Укучыларны кызыксындыра алу өчен үз өстеңдә һәрвакыт эшләргә, белемеңне һәм тәҗрибәңне арттырырга кирәк дип саныйм. 2011нче елда “Татар теле һәм әдәбияты дәресләрендә сөйләм телен үстерү” ; 2012 нче елда “ Федераль дәүләт стандартларына күчү шартларында татар телен һәм әдәбиятын укыту”; 2014 нче елда “Сингапур методикасын кулланып укыту” дигән темага курслар үттем.

Татар телен һәм әдәбиятын өйрәтүдә зур өлеш керткән өчен 2012нче елда Авиатөзелеш һәм Яңа Савин районы мәгариф бүлегеннән грамотага лаек булдым.

Киләсе уку елында ФГОСның 5нче сыйныфларга күчүе күздә тотыла. Шул максаттан Казанның мәгариф бүлеге укытучыларга яңа буын стандартларына туры килә торган дәрес планнарын ярдәмлек итеп чыгарырга максат итеп куйган. Мин дә шул иҗади төркемгә керәм һәм 5нче сыйныфта “Билгеле үткән заман хикәя фигыль” дигән темага татар теле дәреснә технологик картасын яздым. Бу зур эшкә минем дә өлешем керер дип уйлыйм.

Укучыларга татар теле һәм әдәбияты укытуның максаты – аларны татарча сөйләшергә һәм аралашырга өйрәтү. Шулай эшләгәндә генә алар алган белемнәрен төрле ситуацияләрдә куллану дәрәҗәсенә ирешәләр.Тел өйрәнүдә сәләтсез кешеләр була алмый. Баланың әнисе аңа туган телен өйрәткән булса, минем бурычым – татар телен өйрәтү. XXI гасыр кешесенә замана тарафыннан куелган иң мөһим шартларның берсе – тормышка яраклаша белү һәм коммуникатив шәхес булу.

Гомумиләштереп, бөек рус язучысы Л.Н.Толстой сүзләрен әйтергә мөмкин: “Кешегә бетмәс – төкәнмәс иҗат чыганагы салынган. Менә шул чыганакны ачарга, иреккә чыгарырга, кешегә иҗтимагый тормышта урын табарга булышырга, аңа үсү өчен тиешле шартлар тудырырга кирәк”.